CELEX: 32019D2207
Language: hu
Date: 2019-12-05 00:00:00
Title: A Tanács (EU) 2019/2207 határozata (2019. december 5.) a nagy távolságra jutó, országhatárokon átterjedő levegőszennyezésről szóló egyezmény végrehajtó szervének 39. ülésén a savasodás, az eutrofizáció és a talaj közeli ózon csökkentéséről szóló jegyzőkönyv bizonyos módosításaival kapcsolatban az Európai Unió által képviselendő álláspontról

23.12.2019   
               
               
                  HU
               
               
                  Az Európai Unió Hivatalos Lapja
               
               
                  L 332/17
               
            
         A TANÁCS (EU) 2019/2207 HATÁROZATA
         (2019. december 5.)
         a nagy távolságra jutó, országhatárokon átterjedő levegőszennyezésről szóló egyezmény végrehajtó szervének 39. ülésén a savasodás, az eutrofizáció és a talaj közeli ózon csökkentéséről szóló jegyzőkönyv bizonyos módosításaival kapcsolatban az Európai Unió által képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 191. cikkére, összefüggésben a 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     A nagy távolságra jutó, országhatárokon átterjedő levegőszennyezésről szóló, 1979. évi egyezmény (a továbbiakban: az egyezmény) egyik jegyzőkönyve a savasodás, az eutrofizáció és a talaj közeli ózon csökkentéséről szóló jegyzőkönyv (a továbbiakban: a jegyzőkönyv), amelyet 1999-ben fogadtak el.
                  
               
                     (2)
                  
                  
                     A jegyzőkönyv 13a. cikke szerint az egyezmény végrehajtó szervének (a továbbiakban: a végrehajtó szerv) ülésén jelen lévő felek módosításokat fogadhatnak el a jegyzőkönyv és annak mellékletei tekintetében.
                  
               
                     (3)
                  
                  
                     A jegyzőkönyvet 2012-ben módosították a 2012/1. és a 2012/2. sz. határozatnak a végrehajtó szerv 30. ülésén jelen lévő felek általi elfogadása révén. A 2012/1. sz. határozatban foglalt módosítások a jegyzőkönyvben előírt gyorsított eljárás alapján hatályba léptek és alkalmazásuk megkezdődött. A 2012/2. sz. határozatban foglalt módosításhoz a jegyzőkönyv feleinek elfogadására volt szükség, és azt az Unió az (EU) 2017/1757 tanácsi határozattal (1) jóváhagyta. E módosítás 2019. október 7-én lépett hatályba.
                  
               
                     (4)
                  
                  
                     A végrehajtó szerv a 2019. december 9–13-i 39. ülésén a tervek szerint határozni fog a jegyzőkönyv 3a. cikke és VII. melléklete Amerikai Egyesült Államok által javasolt módosításainak elfogadásáról azzal a céllal, hogy elősegítse a jegyzőkönyv nem uniós szerződő felek általi megerősítését.
                  
               
                     (5)
                  
                  
                     Helyénvaló meghatározni az Unió által a végrehajtó szervben képviselendő álláspontot, mivel a módosítandó jegyzőkönyv tárgya és tartalma az uniós vívmányok, különösen az (EU) 2016/2284 európai parlamenti és tanácsi irányelv (2) hatálya alá tartozik.
                  
               
                     (6)
                  
                  
                     Az Uniónak a végrehajtó szerv 39. ülésén azt az álláspontot kell képviselnie, hogy támogatja a jegyzőkönyv VII. mellékletének módosítására irányuló javaslatot.
                  
               
                     (7)
                  
                  
                     Amennyiben a kelet-európai, kaukázusi és közép-ázsiai régió országai közül a 39. ülésen jelen lévő felek azt jelzik, hogy hasznos a jegyzőkönyv 3a. cikkének módosítására irányuló javaslat, az Uniónak a végrehajtó szerv 39. ülésén azt az álláspontot kell képviselnie, hogy támogatja az említett javaslatot. Amennyiben az említett felek nem jelzik, hogy hasznos a jegyzőkönyv 3a. cikkének módosítására irányuló javaslat, az Uniónak azt az álláspontot kell képviselnie, hogy az Amerikai Egyesült Államokat kérjék fel arra, hogy vonja vissza javaslatát, és ha az Amerikai Egyesült Államok nem vonja vissza azt, az Unió számára lehetőséget kell biztosítani, hogy kifogást emeljen a javaslat ellen,
                  
               ELFOGADTA EZT A HATÁROZATOT:
         
            1. cikk
            A nagy távolságra jutó, országhatárokon átterjedő levegőszennyezésről szóló egyezmény végrehajtó szervének 39. ülésén (a továbbiakban: a végrehajtó szerv 39. ülése) az Unió által képviselendő álláspont a következő:
            
                        a)
                     
                     
                        a rugalmassági határidő 2019-ről 2024-re történő meghosszabbítására vonatkozóan a jegyzőkönyv VII. mellékletének módosítására irányuló, az Amerikai Egyesült Államok által előterjesztett javaslat támogatása;
                     
                  
                        b)
                     
                     
                        amennyiben a kelet-európai, kaukázusi és közép-ázsiai régió országai közül a végrehajtó szerv 39. ülésen jelen lévő szerződő felek azt jelzik, hogy hasznos a jegyzőkönyv 3a. cikkének a rugalmassági határidő 2019-ről 2024-re és 2022-ről 2030-ra történő meghosszabbítására vonatkozó módosítására irányuló javaslat, az Amerikai Egyesült Államok által előterjesztett, az említett cikk módosítására irányuló javaslat támogatása;
                     
                  
                        c)
                     
                     
                        amennyiben az e cikk b) pontja szerinti feltétel nem teljesül, az Amerikai Egyesült Államok felkérése arra, hogy vonja vissza a jegyzőkönyv 3a. cikkének módosítására irányuló javaslatot;
                     
                  
                        d)
                     
                     
                        ha az Amerikai Egyesült Államok az e cikk c) pontjában említett felkérést követően nem vonja vissza a jegyzőkönyv 3a. cikkének módosítására irányuló javaslatot, az Unió kifogást emelhet a javaslat ellen.
                     
                  
         
            2. cikk
            A végrehajtó szerv 39. ülésén kibontakozó fejleményekre tekintettel az Unió képviselői – a tagállamokkal egyeztetve – helyszíni koordináció keretében a Tanács további határozata nélkül pontosításokat fogadhatnak el az 1. cikkben meghatározott álláspont tekintetében.
         
         
            3. cikk
            Ez a határozat az elfogadásának napján lép hatályba.
         
         
            Kelt Brüsszelben, 2019. december 5-én.
            
               
                  a Tanács részéről
               
               
                  az elnök
               
               M. LINTILÄ
            
         
         
            (1)  A Tanács (EU) 2017/1757 határozata (2017. július 17.) a nagy távolságra jutó, országhatárokon átterjedő levegőszennyezésről szóló 1979. évi egyezményhez csatolt, a savasodás, az eutrofizáció és a talajközeli ózon csökkentéséről szóló 1999. évi jegyzőkönyv módosításának az Európai Unió nevében történő elfogadásáról (HL L 248., 2017.9.27., 3. o.).
         
            (2)  Az Európai Parlament és a Tanács (EU) 2016/2284 irányelve (2016. december 14.) egyes légköri szennyező anyagok nemzeti kibocsátásainak csökkentéséről, a 2003/35/EK irányelv módosításáról, valamint a 2001/81/EK irányelv hatályon kívül helyezéséről (HL L 344., 2016.12.17., 1. o.).